Meliatikum

Meliatikum je tektonická jednotka Západných Karpát. Je sutúrou po uzavretí Meliatskeho oceánu. Horninové súbory budujúce meliatikum tvoria viacero celkov príkrovového charakteru. Ich časť vystupuje v tektonických oknách pri pod príkrovmi silicika a turnaika v Slovenskom krase a označovaná je ako meliatska jednotka, no ďalšie sa nachádzajú aj v Maďarsku a Rakúsku, jaklovská jednotka a príkrov Bôrky, ktoré sú považované za súčasť meliatika len v širšom zmysle, ležia v gemerskom pásme.

Obsahom meliatika je najmä triasovo-jurský akrečný oceanický komplex.

Názov Meliatikum je odvodený podľa výskytu blízko obce Meliata v rožňavskom okrese. Jedná sa hlavne o odkryv pri Meliatskom mlyne v záreze riečky Muráň (tzv. Meliatsky profil). Termín sa používa od roku 1973, kedy H. Kozur a R. Mock vyčlenili meliatsku sériu ako osobitnú jednotku s vývojom odlišným od gemerika, ku ktorému bola pôvodne priraďovaná. Rekonštrukcia pôvodnej pozície jednotky je v dôsledku deštrukcie sedimentárnych sekvencií komplikovaná.

Tektonická stavba 
Názory na členenie meliatika nie sú jednotné. Niektorí autori vyčleňujú v meliatiku dve jednotky - príkrov Bôrky, ktorý prekonal vysokotlakovú metamorfózu a meliatsku jednotku, ktorej časti prekonali slabú alebo zanedbateľnú premenu. Iní delia príkrov Bôrky na dve časti, z ktorej jednu priraďujú k meliatskej jednotke. Niektorí príkrov Bôrky pričleňujú ku gemeriku. Ďalší vyčleňujú navyše aj samostatnú jaklovskú jednotku (slabo metamorfované horniny subdukčnej melanže) a ofiolitovú formáciu údolia Bodvy.

Časti meliatika stratigraficky patriace do oblasti Meliatskeho oceánu sú:
 príkrov Bôrky - má prechodné znaky medzi gemerikom a meliatikom. Prekonal vysokotlakovú (subdukčnú) metamorfózu do fácie modrých bridlíc. Na rozdiel od zvyšku meliatskej jednotky obsahuje aj vrchnopermské horniny bučinského a jasovského súvrstvia. Vrchnú časť podobnú meliatskej jednotke tvoria:
 modré bridlice hačavskej formácie.
 spilitizované bazalty, slabo alebo vôbec nepostihnuté premenou, tvoria napr. jaklovskú jednotku s typickými bazaltmi typu N-MORB.

Do štruktúry príkrovu boli inkorporované okrem súčastí, ktoré sú vývojovo spojené s Meliatskym oceánom aj staršie formácie, ktoré sú označované ako spodný komplex nemeliatskeho pôvodu. Tvoria ho fylonitizované amfibolity a ruly v blízkosti obce Rudník; premenené permské klastické sedimenty, miestami s pyroklastikami a bázickými metapyroklastikami v Nižnoslanskej depresii a Slovenskom krase (oblasť Jasova, Hačavy a Medzeva).
 meliatska jednotka, (chápaná tiež ako meliatikum v užšom zmysle) slabo metamorfované jurská až spodnokriedová melanž s olistostrómami a zvyškami ofiolitov. Tvoria ich bridlice a flyšové turbidity s olistolitmi rádiolaritov, bazaltov a vápencov, ktorú zasiahla nízkoteplotná a nízkotlaková metamorfóza (250–350 °C a 3–6 kbar). Melanž obsahuje rozličné bloky, ktoré vznikli pri rôzych teplotno-tlakových podmienkach (fácia modrých bridlíc, pumpellytovo-aktinolitovej a fácii zelených bridlíc).

Referencie 

Geológia Slovenska
Geológia Maďarska
Geológia Rakúska
Geológia Álp
Geológia Západných Karpát